**Cad visele-n zăpadă**

*Emaanastasia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cad visele-n zăpadă

Cad visele-n zăpadă prin noapte dănțuind

Și nopțile în stradă prin somnul meu trecând,

Iar vii izvoare, iată, de ghețuri cad pe grui

Din inima cetății, din gândul meu hai-hui.

În casă șade mama și țese la război,

Eu o aud cum cântă de-un anotimp cu ploi,

Și tot privesc cu jind la ițele vrăjite

Când mâinile ei sfinte le-așează răsucite.

Cuvintele se-mbracă în marea de imagini

Și pier apoi în gându-mi rămas fără de margini,

Iar mama mă privește prin ochii unui sfânt

Și-atunci mă-ntorc în casă și-ncep cu ea să cânt.

Că viața se arată cu vise de zăpadă,

Cu anotimpul nopții ce dănțuie în stradă,

Cu soarele ce cade în apele vuind

Și-n ceața densă-a sorții ce-o văd spre cer suind.

Măicuța mă primește cu brațele deschise

Privind în ochii mei la gândurile-nchise

Și mă sărută iară ca pe un prunc în fașă

Topind toată-ntristarea ce-n mine are casă.

Măicuța mea cea sfântă, tu sfântă mângâiere;

Cu mâna ta muncită mă vindeci de durere,

Cuvintele-s puține de-aș vrea să-ți mulțumesc,

Și de aceea mamă, îți spun că te iubesc!

Să tremure iar codrul și brazii din pădure;

A nopții-ndepărtare să poată să o-ndure

Și vântul de mătase cel dus în iarmaroc

Să vină și să bată în visul meu de foc.

Cuprinsul poeziei să țină-n ea destinul

Și drumul cel de nea să-și lumineze chinul.

Speranța lui să fie doar luna mincinoasă

Cât umbra mea rămâne cu maica-i prea frumoasă.